text: Tysk mindretal gør status
  10 maj 2011 kl. 15.06
  Det tyske mindretal i Danmark holder tirsdag aften delegeretmøde i Tinglev efter et år med nedskæringer på seks-syv millioner kroner på grund af opstramningen af den tyske økonomi.
  - Nu vil vi tænke fremad og se på, hvad vi vil med mindretallet i de kommende år, siger Hinrich Jürgensen, der er formand for mindretallets hovedorganisation, Bund Deutscher Nordschleswiger.
  Mindretallet forsøger at få en aftale med den tyske forbundsregering i Berlin om et fast tilskud, så de kommende års aktiviteter kan planlægges.
  Mindretallet driver skoler samt sociale og kulturelle institutioner. Det har omkring 15.000 medlemmer.
  